በካናዳ የሚገኙ ኢትዮጵያዊያንና  ትውልደ ኢትዮጵያዊያን ለታላቁ ህዳሴ ግድብ የገቢ ማሰባሰቢያ ዝግጅት አካሄዱ
 በካናዳ ማኒቶባ ግዛት የዊኒፔግ፣ብራንደንና አካባቢው ነዋሪ የሆኑ ኢትዮጵያዊያንና ትውልድ ኢትዮጵያዊያን ባለፈው ሳምንት ባደረጉት የገቢ ማሰባሰቢያ ፕሮግራም የተሳካ እንደነበር በካናዳ የኢትዮጵያ ኤምባሲ አስታወቀ። በማኒቶባና ዊኒፔግ በሚገኘው የታላቁ ህዳሴ ግድብ የህዝብ ተሳትፎ አስተባባሪ ም/ቤት በዘጋጀው በገቢ ማሰባሰቢያ ፕሮግራሙ በርካታ ቁጥር ያላቸው ኢትዮጵዊያን፣ ትውልደ ኢትዮጵያዊያንና  የኢትዮጵያ ወዳጅ የሆኑ ካናዳዊያን  ተገኝተዋል፡፡የኢትዮጵያ ማህበር በማኒቶባ ሰብሳቢ የሆኑት ዶ/ር ሰይፉ ጓንጉል  ኢትዮጵያ ለበርካታ አመታት ትታወቅበት ከነበረው ድህነትና ኋላቀርነት ተላቃ በኢኮኖሚ ከበለፀጉ አገራት ተርታ ለመሰለፍ በህዳሴ ጉዞ ላይ ትገኛለች ብለዋል፡፡ አገሪቱ ባለ ሁለት አሃዝ የኢኮኖሚ እድገት በማስመዝገብ  በአለም ላይ ፈጣን የኢኮኖሚ እድገት እያሳዩ ካሉ አገሮች መካከል ተጠቃሽ አገር ለመሆን በቅታለች ያሉት ሰብሳቢው እድገቱ በአስተማማኝ መልኩ እንዲቀጥል የሃይል አቅርቦት ወሳኝ ሚና እንዳለው ተናግረዋል።የሃይል አቅርቦቷን  አስተማማኝ ለማድረግ 6000 ሜጋ ዋት ሃይል የማመንጨት አቅም  ያለው ታላቁ የህዳሴ ግድብ   ግንባታ 40 በመቶ ያህል የተጠናቀቀ ሲሆን በዘርፉ የያዘቻቸው ፕሮጀክቶች ሲጠናቀቁ አገሪቱ ከግብርና ወደ ኢንዱስትሪ መር ኢኮኖሚ ለምታደርገው ሽግግር ወሳኝ  ድርሻ እንደሚኖረው ገልጸው   የግድቡ መጠናቀቅ  አገሪቱ ከአባይ ተፋሰስ አገራት ያላትን የኢኮኖሚ ትስስር ያጠናክራል ብለዋል። በካናዳ የሚገኙ ኢትዮጵያዊያንና ትውልደ ኢትዮጵያዊያን  የተጀመረው የታላቁ ህዳሴ ግድብ ግንባታ አስኪጠናቀቅ ድረስ አቅማቸው በሚፈቅደው ሁሉ ያልተቆጠበ ድጋፍ ማድረግ እንደሚኖርባቸው ተናግረዋል። ክብርት አምባሳደር ብርቱካን አያኖ በካናዳ የኢፌዲሪ ኤምባሲ ልዩ መልዕክተኛ እና ባለ ሙሉ ስልጣን አምባሳደር በበኩላቸው  አገራችንን ከድህነትና ኋላቀርነት በማላቀቅ መካከለኝ ገቢ ካላቸው አገሮች ተርታ ለማሰለፍ የተያዘውን ራዕይ እውን ለማድረግ በአገር ቤት ሕዝባችንና መንግሥታችን እያደረጉት ባለው የልማት ትግል በውጭ የሚኖሩ ኢትዮጵያዊያንና ትውልደ ኢትዮጵያን ርቀት ሳይገድባቸው ለሚያደርጉት ተሳትፎ ያላቸውን ከፍተኛ አድናቆት እና ክብር ገልፀዋል፡፡ አምባሳደሯ አያይዘውም ኢትዮጵያንና ትውልደ ኢትዮጵያዊያን በትውልድ አገራቸው እየተካሄዱ በሚገኙ የሰላም፣የልማት፣የዲሞክራሲና የመልካም አስተዳድር ስርዓት ግንባታ ሂደቶች ላይ ተሳታፊና ተጠቃሚ እንዲሆኑ መንግስት ልዩ ትኩረት በመስጠት እየሰራ መሆኑን ገልጸዋል። ኢትዮጵያዊያንና ትውልደ ኢትዮጵያዊያን በአገር ወስጥ በሚገኙ ባንኮች በውጭ ምንዛሬና በብር ሂሳብ ከፍተው እንዲጠቀሙ፣ያላቸውን እውቀትና ቴክኖሎጂ ወደ ትውልድ አገራቸው እንዲያስተላልፉ፣ በግልም ሆነ በመደራጀት በተለያዩ የኢንቨስትመንት መስኮች እንዲሰማሩ ለማድረግ አበረታች እርምጃዎች እንደተወሰዱም ገልጸዋል። በዊኒፔግ፣ብራንደን እና አካባቢው ነዋሪ የሆኑ ኢትዮጵያዊያንና ትውልደ ኢትዮጵያዊያን የታላቁ ህዳሴ ግድብ ግንባታ የመሰረት ድንጋይ ከተጣለበት እለት ጀምሮ ላበረከቱት ታሪክ የማይረሳው አስተዋፅዖ የላቀ ምስጋና አቅርበዋል።